Man glo deur tuinier vermoorArgieffoto: www.pinterest.com ŉ Man van Isipingo, naby Durban, is dood nadat sy tuinier hom na bewering tydens ŉ rusie vermoor het. Nadarajan Nayager (65) is Woensdag dood by sy huis aangetref. “Sy hande was vasgebind en hy het verskeie beserings gehad, “ het maj. Thulani Zwane, woordvoerder van die polisie, Vrydag gesê. Volgens Zwane het die polisie vasgestel dat Nayager en sy tuinwerker ŉ argument gehad het, waarna die tuinier hom erg aangerand en met sy selfoon gevlug het. “Ons het die 67-jarige verdagte se spoor gevolg en hom in Malakazi, naby Isipingo, in hegtenis geneem op aanklag van moord. Die oorledene se selfoon was in sy besit,” het Zwane gesê. Zwane het gesê die motief vir die moord is nog onbekend. Die verdagte sal na verwagting Maandag in die Durban-landdroshof verskyn.